钦定古今图书集成/历象汇编/乾象典/第002卷 > 明阳玛诺天问略 > 天有几重及七政本位问答
## 钦定古今图书集成/历象汇编/乾象典/第002卷 > 明阳玛诺天问略 > 天有几重及七政本位问答

问：“贵邦多习历法，敢问太阳太阴之说何居？且天有几重？太阳太阴位置安属？”曰：“敝国历家详论此理，设十二重焉。最高者，即第十二重，为天主上帝诸神圣处，永静不动，广大无比，即天堂也。其内第十一重为宗动天，其第十、第九动绝微，仅可推算，而甚微妙。故先论九重未及十二也。十二重天其形皆圆，各安本所，各层相包，如裹葱头，日月五星列宿在其体内，如木节在板，一定不移，各因本天之动而动焉。”

问：“人居地上，依其目力所及，独见一重，自东而西，一日一周耳。今设十二重，何征？”曰：“万物或静或动，静者独有一静，是静无动；动者独有一动，是动无静。终古以来，未有一息之内能动静互现者也；未有二动并出，能此动东去，彼动西行者也。于其运动相反，可知其体有同异矣。今恒见日月五星列宿，其运动各各相反，便知所丽之天，原非一重。日月相反运动，于朔望见之。朔，日月共躔一度；望，日月相远半周。月每日自西而东行十三度有奇，日每日约行一度。五星所离、日月列宿，每日各异，其相近相远，亦各时刻不同。因知各有其本重所丽之天，可证五星之有五重天也。列宿诸星，相近相远，终古恒同，因知其所丽天终古恒同，而可证其有第八重天也。夫日月诸星本动之天，皆自西而东也。天左旋，日月五星右行，贵国先儒亦已晰之矣。今举目而视之，日生于东，没于西，月与诸星随之以旋，其自东而西者又昭昭然，此必有一天焉，为之王宰，为之牵属，而日月诸星之天因之，则九重天是也。故自东而西者，宗动天也；自西而东者，日月诸星之天也。自西而东者，日月诸星之本动也；自东而西者，日月诸星之带动也。明乎二动，得天体也。第九、第十重天，其说甚长，宜有专书备论。”

问：“自东而西，自西而东，二动既相反矣。今宗动天自东而西，日月诸星之天自西而东，何不为相反运动哉？”曰：“所谓相反运动，是一物自发二动，非有自外转动。如一人在船中，船顺风自东而西，人逆行自西而东。则自西而东，人之动也；自东而西，人之因船带动也。虽有二动，非相反动。又如车轮上有蚁行，自南而北，其轮之转，自北而南。实见此蚁行有二动，而非相反。何也？一从自动，一从外带故也。日月诸星之动，何不其然。”